31994D0200
L 093/34
JURNALUL OFÍCIAL AL UNIUNII EUROPENE
DECIZIA COMISIEI
din 7 aprilie 1994
de stabilire a condițiilor speciale care reglementează importurile de produse pescărești și acvacultură originare din Ecuador
(94/200/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/493/CEE a Consiliului din 22 iulie 1991 de stabilire a condițiilor sanitare pentru producția și comercializarea produselor pescărești (1), în special articolul 11,
întrucât un grup de experți ai Comisiei a efectuat o inspecție în Ecuador pentru a verifica condițiile în care sunt produse, depozitate și expediate produsele pescărești către Comunitate;
întrucât dispozițiile legislației ecuadoriene privind controlul sanitar și monitorizarea produselor pescărești pot fi considerate echivalente cu cele prevăzute în Directiva 91/493/CEE;
întrucât Instituto nacional de la Pesca (INP), autoritatea competentă ecuadoriană, este în măsură să verifice efectiv aplicarea legislației în vigoare;
întrucât procedura de obținere a certificatului de sănătate menționată la articolul 11 alineatul (4) litera (a) din Directiva 91/493/CEE trebuie de asemenea să conțină definirea unui model de certificat, cerințele minime privind limba (limbile) în care acesta trebuie să fie întocmit și calificarea persoanei împuternicită să îl semneze;
întrucât, în conformitate cu articolul 11 alineatul (4) litera (b) din Directiva 91/493/CEE, pe ambalajele produselor pescărești trebuie să fie marcat numele țării terțe și numărul aprobării unității de origine;
întrucât, în conformitate cu articolul 11 alineatul (4) litera (c) din Directiva 91/493/CEE trebuie să fie întocmită o listă a unităților aprobate; întrucât acea listă trebuie întocmită în baza unei comunicări transmisă Comisiei de INP; întrucât INP trebuie să asigure conformitatea cu dispozițiile stabilite în acest scop la articolul 11 alineatul (4) din Directiva 91/493/CEE;
întrucât INP a dat asigurări oficiale privind conformitatea cu regulile stabilite la capitolul V din anexa la Directiva 91/493/CEE și privind satisfacerea cerințelor echivalente cu cele stabilite de această directivă pentru aprobarea unităților;
întrucât măsurile prevăzute în prezenta decizie sunt în conformitate cu avizul Comitetului permanent veterinar,
ADOPTĂ PREZENTA DECIZIE:
Articolul 1
Autoritatea competentă ecuadoriană pentru verificarea și certificarea conformității produselor pescărești cu cerințele prevăzute în Directiva 91/493/CEE este Instituto Nacional de la Pesca (INP).
Articolul 2
Produsele pescărești originare din Ecuador trebuie să satisfacă următoarele condiții:
1.
fiecare lot trebuie să fie însoțit de certificatul de sănătate în original, numerotat, completat, semnat, datat și constând dintr-o singură foaie, în conformitate cu modelul din anexa A;
2.
produsele trebuie să provină de la unitățile aprobate enumerate în anexa B;
3.
cu excepția produselor pescărești în vrac congelate și destinate producerii de alimente conservate, toate pachetele trebuie să aibă marcat cu litere indelebile cuvântul „Ecuador” și numărul aprobării unității de origine.
Articolul 3
(1) Certificatul menționat la articolul 2 alineatul (1) trebuie să fie redactat în cel puțin una dintre limbile oficiale ale statului membru în care sunt efectuate controalele.
(2) Certificatul trebuie să conțină numele, calitatea și semnătura reprezentantului INP, precum și ștampila oficială a acestuia, într-o culoare diferită de cea a altor indicații din certificat.
Articolul 4
Prezenta decizie se aplică de la 1 iunie 1994.
Articolul 5
Prezenta decizie se adresează statelor membre.
Adoptată la Bruxelles, 7 aprilie 1994.